Návrh rozhodnutie Rady, ktorým sa stanovujú pravidlá dovozu produktov rybolovu, živých lastúrnikov, ostnatokožcov, plášťovcov, ulitníkov a vedľajších produktov z nich z Grónska do Európskej únie (Text s významom pre EHP) Predložený Komisiou /* KOM/2010/0176 v konečnom znení - CNS 2010/0097 */





SANCO/6442/2009 Rev. 3 (POOL/D4/2009/6442/6442R3-EN.doc) [pic] | KOMISIA EURÓPSKYCH SPOLOČENSTIEV | Brusel, 23.4.2010 KOM(2010)176 v konečnom znení 2010/0097 (CNS) Návrh ROZHODNUTIE RADY, ktorým sa stanovujú pravidlá dovozu produktov rybolovu, živých lastúrnikov, ostnatokožcov, plášťovcov, ulitníkov a vedľajších produktov z nich z Grónska do Európskej únie (Text s významom pre EHP) Predložený Komisiou DÔVODOVÁ SPRÁVA Grónsko a Európska únia zamýšľajú uzatvoriť sanitárnu dohodu týkajúcu sa rýb, produktov rybolovu, lastúrnikov, plášťovcov a ostnatokožcov (živých a neživých) určených na ľudskú spotrebu, ako aj vedľajších produktov odvodených z týchto zdrojov, akými sú napríklad rybia múčka alebo rybí olej. Cieľom takejto prípadnej dohody je umožniť Grónsku obchodovanie s Úniou v oblasti týchto komodít na základe pravidiel vnútorného trhu za predpokladu, že Grónsko transponuje sanitárne predpisy EÚ a v prípade potreby jej predpisy týkajúce sa zdravia zvierat, ktoré sa vzťahujú na produkty rybolovu, živé lastúrniky a vedľajšie produkty odvodené z týchto zdrojov. Právny vzťah medzi Úniou a Grónskom spočíva na dvoch pilieroch. Keďže Grónsko patrí k zámorským krajinám a územiam (ďalej len „ZKÚ“) v zmysle článku 355 ods. 2 Zmluvy o fungovaní Európskej únie (ďalej len „Zmluva o fungovaní EÚ“), vzťah je v prvom rade upravený článkami 198 až 204 Zmluvy o fungovaní EÚ implementovanými rozhodnutím o pridružení zámoria (Overseas Association Decision, OAD)[1] a rozhodnutím o ZKÚ týkajúcim sa Grónska 2006/526/ES[2]. Týmito pravidlami sa predovšetkým stanovuje podpora Európskej únie zámorským krajinám a územiam, aby sa podnietil ich hospodársky a sociálny rozvoj a nadviazali úzke hospodárske vzťahy medzi nimi a Európskou úniou ako celkom. Obsahujú aj ustanovenia o obchode, najmä o bezcolnom prístupe produktov s pôvodom v ZKÚ do Európskej únie. Keďže ZKÚ nie sú súčasťou jednotného trhu, musia okrem toho plniť povinnosti uložené tretím krajinám, medziiným pokiaľ ide o dodržiavanie zdravotných noriem. Podľa článku 204 Zmluvy o fungovaní EÚ sa na Grónsko vzťahujú ustanovenia článkov 198 až 203, ak osobitnými ustanoveniami uvedenými v Protokole o osobitnej úprave pre Grónsko pripojenom k zmluve nie je stanovené inak. Primeranou právnou formou plánovanej dohody o sanitárnych aspektoch a zdraví zvierat medzi Úniou a Grónskom, ktorá sa vzťahuje na dovoz týchto produktov, je rozhodnutie Rady na základe článku 203 Zmluvy o fungovaní EÚ. Rozhodnutie na základe článku 203 je právnym nástrojom EÚ, ktorým sa stanovujú povinnosti medzi Úniou a jej členskými štátmi. Dánska veterinárna a potravinová správa (Danish Veterinary and Food Administration, DVFA) pôsobí prostredníctvom svojho regionálneho veterinárneho a potravinového kontrolného úradu v Grónsku „Fodevareregion Nord“ ako príslušný úrad v Grónsku v tejto oblasti a je zodpovedná za účinné vykonávanie relevantných právnych predpisov EÚ týkajúcich sa sanitárnych aspektov a zdravia zvierat, ktoré sa vzťahujú na príslušné produkty. DVFA poskytla oficiálne záruky, že Grónsko dodržiava pravidlá príslušných ustanovení práva EÚ vrátane kontrol dovozu. K rozhodnutiu Rady je pripojené politické vyhlásenie vo forme spoločného vyhlásenia Európskej únie na jednej strane a vlády Grónska a vlády Dánska na strane druhej s cieľom ďalej prehlbovať vzťahy a spoluprácu medzi EÚ a Grónskom na základe spravidla spoločných záujmov vo vzájomný prospech v oblasti obchodu a zabezpečiť dlhodobú perspektívu svojich vzájomných vzťahov. 2010/0097 (CNS) Návrh ROZHODNUTIE RADY, ktorým sa stanovujú pravidlá dovozu produktov rybolovu, živých lastúrnikov, ostnatokožcov, plášťovcov, ulitníkov a vedľajších produktov z nich z Grónska do Európskej únie (Text s významom pre EHP) RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 203, so zreteľom na návrh Európskej komisie, so zreteľom na stanovisko Európskeho parlamentu[3], po postúpení návrhu do národných parlamentov, konajúc v súlade s mimoriadnym legislatívnym postupom, keďže: 1. Grónsko je zahrnuté do zoznamu zámorských krajín a území stanoveného v prílohe II k zmluve. V súlade s článkom 198 zmluvy je cieľom pridruženia podporovať hospodársky a sociálny rozvoj zámorských krajín a území a nadviazať úzke hospodárske vzťahy medzi nimi a Úniou ako celkom. 2. Dánsko a Grónsko požiadali, aby sa v súlade s pravidlami týkajúcimi sa obchodu v rámci Únie povolilo obchodovanie medzi Úniou a Grónskom s produktmi rybolovu, lastúrnikmi, ostnatokožcami, plášťovcami, ulitníkmi a vedľajšími produktmi odvodenými z uvedených zdrojov s pôvodom v Grónsku podľa ustanovení prílohy III k rozhodnutiu Rady 2001/822/ES z 27. novembra 2001 o pridružení zámorských krajín a území k Európskemu spoločenstvu[4]. 3. Je vhodné, aby sa takého obchodovanie popri dodržiavaní pravidiel spoločnej organizácie trhu s produktmi rybolovu uskutočňovalo v súlade s pravidlami Únie týkajúcimi sa zdravia zvierat a bezpečnosti potravín, ktoré sú stanovené v právnych predpisoch Únie. 4. Dánsko a Grónsko by sa preto mali zaviazať, aby zásielky produktov expedované z Grónska do Európskej únie boli v súlade s platnými pravidlami Únie týkajúcimi sa zdravia zvierat, bezpečnosti potravín a spoločnej organizácie trhu s produktmi rybolovu. Oprávnení prevádzkovatelia v oblasti krmív a potravín by mali byť zaregistrovaní a uvedení v zozname v súlade s nariadením Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a o starostlivosti o zvieratá[5]. 5. Príslušný úrad v Grónsku Komisii poskytol oficiálne záruky o presadzovaní dodržiavania pravidiel Únie a požiadaviek týkajúcich sa zdravia zvierat v prípade príslušných produktov. Tieto záruky sa vzťahujú najmä na platné ustanovenia uvedené v nariadení Európskeho parlamentu a Rady (ES) č. 1774/2002 z 3. októbra 2002, ktorým sa stanovujú zdravotné predpisy týkajúce sa živočíšnych vedľajších produktov neurčených pre ľudskú spotrebu[6], nariadení Európskeho parlamentu a Rady (ES) č. 853/2004 z 29. apríla 2004, ktorým sa ustanovujú osobitné hygienické predpisy pre potraviny živočíšneho pôvodu[7], a v smernici Rady 2006/88/ES z 24. októbra 2006 o zdravotných požiadavkách na živočíchy a produkty akvakultúry a o prevencii a kontrole niektorých chorôb vodných živočíchov[8] a zahŕňajú záväzok naďalej dodržiavať pravidlá týkajúce sa obchodu v rámci Únie. 6. V smernici Rady 96/23/ES z 29. apríla 1996 o opatreniach na monitorovanie určitých látok a ich rezíduí v živých zvieratách a živočíšnych produktoch[9] sa vyžaduje vypracovanie národných plánov monitorovania pre zvieratá vodného hospodárstva. Uvedené ustanovenia by sa preto mali uplatňovať aj na Grónsko. 7. Aby sa umožnil dovoz produktov z Grónska do Európskej únie v súlade s pravidlami stanovenými v právnych predpisoch Únie týkajúcimi sa obchodu v rámci Únie, Dánsko a Grónsko by sa mali zaviazať, že v Grónsku transponujú a budú vykonávať príslušné ustanovenia pred dátumom prijatia tohto rozhodnutia.Dánsko a Grónsko by sa mali zaviazať, že zabezpečia, aby bol dovoz príslušných produktov z tretích krajín do Grónska v súlade s pravidlami Únie týkajúcimi sa zdravia zvierat a bezpečnosti potravín. Veterinárne kontroly na miestach hraničnej kontroly v Grónsku by sa mali vykonávať v súlade so smernicou Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín[10]. Veterinárne kontroly na miestach hraničnej kontroly sa vykonávajú v úzkej spolupráci s colnými úradníkmi. S cieľom zjednodušiť túto úlohu je vhodné poskytnúť príslušným úradom odkazy na kombinovanú nomenklatúru (KN) uvedenú v prílohe I k rozhodnutiu Komisie 2007/275/ES zo 17. apríla 2007 o zoznamoch zvierat a výrobkov, na ktoré sa vzťahujú kontroly na miestach hraničnej kontroly podľa smerníc Rady 91/496/EHS a 97/78/ES[11]. 8. V smernici Rady 90/425/EHS[12] sa stanovuje zavedenie počítačového systému spájajúceho veterinárne úrady, najmä z dôvodov uľahčenia rýchlej výmeny informácií týkajúcich sa zdravia a dobrých životných podmienok zvierat medzi kompetentnými úradmi (TRACES). Rozhodnutím Komisie 2004/292/ES z 30. marca 2004 o zavedení systému Traces[13] sa stanovuje, že členské štáty majú TRACES používať od 1. apríla 2004. TRACES je veľmi dôležitý z hľadiska účinného monitorovania obchodu so zvieratami a s produktmi živočíšneho pôvodu a mal by sa preto používať na odovzdávanie údajov o pohybe produktov a obchodovaní s nimi v Grónsku. 9. Ohniská chorôb zvierat, ktoré sú uvedené v smernici Rady 82/894/EHS z 21. decembra 1982 týkajúcej sa hlásenia nákaz zvierat v Spoločenstve[14], sa Komisii majú oznamovať prostredníctvom Systému oznamovania chorôb zvierat (the Animal Disease Notification System, ADNS) v súlade s rozhodnutím Komisie 2005/176/ES z 1. marca 2005 o stanovení písomnej formy a kódov na oznamovanie chorôb zvierat podľa smernice Rady 82/894/EHS[15]. V prípade príslušných produktov by sa uvedené ustanovenia mali uplatňovať aj na Grónsko. 10. V nariadení Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín[16], sa stanovuje systém rýchleho varovania na oznamovanie priameho alebo nepriameho rizika pre zdravie ľudí vyplývajúceho z potravín alebo krmív. V prípade príslušných produktov by sa tieto ustanovenia mali uplatňovať aj na Grónsko. 11. Predtým, ako môže Grónsko uskutočňovať veterinárne kontroly produktov vstupujúcich do Grónska z tretích krajín, by EÚ mala v Grónsku vykonať inšpekciu, aby sa overilo, že miesto (miesta) hraničnej kontroly v Grónsku spĺňa (spĺňajú) požiadavky stanovené v smernici 97/78/ES, nariadení Komisie (ES) č. 136/2004 z 22. januára 2004, ktorým sa ustanovujú postupy pre veterinárne kontroly produktov dovážaných z tretích krajín na hraničných inšpekčných staniciach[17], a v rozhodnutí Komisie 2001/812/ES z 21. novembra 2001, ktorým sa stanovujú požiadavky na schvaľovanie hraničných inšpekčných miest zodpovedných za veterinárne kontroly výrobkov, ktoré vstupujú do Spoločenstva z tretích krajín[18]. 12. Po pozitívnom výsledku uvedenej inšpekcie by sa miesto (miesta) hraničnej kontroly v Grónsku malo (mali) uviesť v zozname v rozhodnutí Komisie 2009/821/ES z 28. septembra 2009, ktorým sa zostavuje zoznam schválených hraničných inšpekčných staníc, ustanovujú určité pravidlá o inšpekciách vykonávaných veterinárnymi odborníkmi Komisie a ustanovujú veterinárne jednotky v TRACES[19]. S cieľom zabezpečiť účinnú kontrolu produktov rybolovu vstupujúcich do Grónska a do EÚ je vhodné, aby sa toto rozhodnutie uplatňovalo odvtedy, ako je miesto (sú miesta) hraničnej kontroly v Grónsku uvedené v zozname v rozhodnutí 2009/821/ES. 13. Opatrenia potrebné na vykonávanie tohto rozhodnutia by sa mali prijať v súlade s rozhodnutím Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu[20], PRIJALA TOTO ROZHODNUTIE: Článok 1 Predmet úpravy a rozsah pôsobnosti Toto rozhodnutie sa uplatňuje na produkty rybolovu, lastúrniky, ostnatokožce, plášťovce, ulitníky a na vedľajšie produkty odvodené z týchto zdrojov (ďalej len „produkty“), ktoré majú pôvod v Grónsku alebo vstupujú do Grónska a potom vstupujú do Európskej únie. Článok 2Vymedzenie pojmov Na účely tohto rozhodnutia sa uplatňujú tieto vymedzenia pojmov: a) „lastúrniky“: mäkkýše, ako sú vymedzené v bode 2.1 prílohy I k nariadeniu (ES) č. 853/2004; b) „produkty rybolovu“ produkty, ako sú vymedzené v bode 3.1 prílohy I k nariadeniu (ES) č. 853/2004; c) „vedľajšie produkty“: živočíšne vedľajšie produkty v zmysle článku 2 ods. 1 písm. a) nariadenia (ES) č. 1774/2002 odvodené z produktov rybolovu, lastúrnikov, ostnatokožcov, plášťovcov alebo ulitníkov; d) „produkty s pôvodom v Grónsku“: produkty vymedzené v súlade s ustanoveniami prílohy III k rozhodnutiu 2001/822/ES. Článok 3Všeobecné pravidlá týkajúce sa obchodovania s produktmi rybolovu, živými lastúrnikmi, ostnatokožcami, plášťovcami, ulitníkmi a vedľajšími produktmi z nich medzi Európskou úniou a Grónskom 1. Členské štáty povoľujú dovoz produktov prichádzajúcich z Grónska do Európskej únie v súlade s právnymi predpismi Únie týkajúcimi sa obchodu v rámci Únie. 2. Na dovoz produktov do Únie sa vzťahujú tieto podmienky: a) účinná transpozícia a vykonávanie platných pravidiel stanovených v právnych podpisoch Únie týkajúcich sa zdravia zvierat, bezpečnosti potravín a spoločnej organizácie trhu s produktmi rybolovu, ktoré sa vzťahujú na produkty, v Grónsku; b) zostavenie a aktualizácia zoznamu prevádzkovateľov v oblasti krmív a potravín, ktorí boli zaregistrovaní, príslušným úradom v Dánsku a v Grónsku, v súlade s článkom 31 nariadenia (ES) č. 882/2004; c) súlad zásielok produktov expedovaných z Grónska do Európskej únie s platnými pravidlami stanovenými v právnych predpisoch Únie, ktoré sa týkajú zdravia zvierat, bezpečnosti potravín a spoločnej organizácie trhu s produktmi rybolovu; d) správne uplatňovanie pravidiel stanovených v právnych podpisoch Únie týkajúcich sa zdravia zvierat, bezpečnosti potravín a spoločnej organizácie trhu s produktmi rybolovu na vstup produktov do Grónska. Článok 4Plány monitorovania zvierat vodného hospodárstva Dánsko a Grónsko predkladajú na schválenie Komisiou plány monitorovania na zisťovanie prítomnosti rezíduí a látok u zvierat vodného hospodárstva v Grónsku v súlade so smernicou 96/23/ES. Článok 5Kontroly produktov dovážaných do Grónska z tretích krajín 1. Veterinárne kontroly zásielok produktov, ktoré vstupujú do Grónska z tretích krajín, sa vykonávajú v súlade s pravidlami stanovenými v smernici 97/78/ES. Na uľahčenie uvedených veterinárnych kontrol Komisia poskytne príslušným úradom Dánska a Grónska odkazy týkajúce sa produktov na kódy kombinovanej nomenklatúry uvedené v prílohe I k rozhodnutiu Komisie 2007/275/ES. 2. Návrhy miest hraničnej kontroly v Grónsku sa predkladajú Komisii na schválenie v súlade s článkom 6 ods. 2 smernice 97/78/ES. Zoznam miest hraničnej kontroly schválených pre Grónsko sa zahŕňa do zoznamu miest hraničnej kontroly v členských štátoch schváleného v súlade so smernicami 91/496/EHS a 97/78/ES. Článok 6 Informačný systém 1. Údaje o pohybe a obchodovaní s produktmi v Grónsku sa odovzdávajú v dánskom jazyku prostredníctvom integrovaného počítačového veterinárneho systému (TRACES) v súlade s rozhodnutím 2004/292/ES. 2. Oznamovanie chorôb vodných živočíchov týkajúcich sa produktov v Grónsku sa uskutočňuje prostredníctvom Systému oznamovania chorôb zvierat (ADNS) v súlade so smernicou 82/894/EHS a s rozhodnutím 2005/176/ES. 3. Oznamovanie priamych alebo nepriamych rizík pre zdravie ľudí vyplývajúcich z produktov v Grónsku sa uskutočňuje prostredníctvom systému rýchleho varovania pre potraviny a krmivá (rapid alert system for feed and food, RASFF) zriadeného podľa nariadenia (ES) č. 178/2002. Článok 7Identifikačná značka Zásielky produktov expedované z Grónska do Európskej únie sú označené identifikačnou značkou Grónska „GL“ v súlade s pravidlami stanovenými v časti B oddiele I prílohy II k nariadeniu (ES) č. 853/2004. Článok 8Potvrdenie splnenia podmienok stanovených v tomto rozhodnutí Pred dátumom uplatňovania tohto rozhodnutia uvedeným v článku 11 Dánsko a Grónsko predkladajú písomné potvrdenie, že boli prijaté opatrenia nevyhnutné na uplatňovanie tohto rozhodnutia. Článok 9Vykonávacie opatrenia Opatrenia potrebné na vykonávanie tohto rozhodnutia sa prijímajú v súlade s postupom uvedeným v článku 10. Článok 10Výbor 1. Komisii pomáha Stály výbor pre potravinový reťazec a zdravotný stav zvierat zriadený podľa článku 58 nariadenia (ES) č. 178/2002. 2. Ak sa odkazuje na tento odsek, uplatňujú sa články 5 a 7 rozhodnutia 1999/468/ES. Lehota stanovená v článku 5 ods. 6 rozhodnutia 1999/468/ES je tri mesiace. Článok 11Nadobudnutie účinnosti a uplatniteľnosť Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie . Uplatňuje sa od dátumu uvedenia prvého miesta hraničnej kontroly v Grónsku v rozhodnutí 2009/821/ES. V Bruseli Za Radu predseda [1] Rozhodnutie Rady 2001/822/ES z 27. novembra 2001 o pridružení zámorských krajín a území k Európskemu spoločenstvu (Ú. v. ES L 314, 30.11.2001, s. 1). [2] Rozhodnutie Rady 2006/526/ES zo 17. júla 2006 o vzťahoch medzi Európskym spoločenstvom na jednej strane a Grónskom a Dánskym kráľovstvom na strane druhej (Ú. v. EÚ L 208, 29.7.2006, s. 28). [3] Ú. v. EÚ C […], […], s. […]. [4] Ú. v. ES L 314, 30.11.2001, s. 1. [5] Ú. v. EÚ L 165, 30.4.2004, s. 1. [6] Ú. v. ES L 273, 10.10.2002, s. 1. [7] Ú. v. EÚ L 139, 30.4.2004, s. 55. [8] Ú. v. EÚ L 328, 24.11.2006, s. 14. [9] Ú. v. ES L 125, 23.5.1996, s. 10. [10] Ú. v. ES L 24, 30.1.1998, s. 9. [11] Ú. V. EÚ L 116, 4.5.2007, s. 9. [12] Ú. v. ES L 224, 18.8.1990, s. 29 . [13] Ú. v. EÚ L 94, 31.3.2004, s. 63 . [14] Ú. v. ES L 378, 31.12.1982, s. 58 . [15] Ú. v. EÚ L 59, 5.3.2005, s. 40 . [16] Ú. v. ES L 31, 1.2.2002, s. 1 . [17] Ú. v. EÚ L 21, 28.1.2004, s. 11 . [18] Ú. v. ES L 306, 23.11.2001, s. 28 . [19] Ú. V. EÚ L 296, 12.11.2009, s. 1. [20] Ú. v. ES L 184, 17.7.1999, s. 23 .